Cꞌacꞌariꞌ cꞌo chic jun ja cꞌambal tzij xbij chique quewariꞌ:
—Cꞌo jun achi ecꞌo caꞌiꞌ rcꞌajol.
Peti ja rcabal,
quewaꞌ xbij tre ja rtataꞌ riꞌ:
—Taꞌ,
camic tajachaꞌ ja herencia,
tayaꞌaꞌ chwe ja wxin anin,
neꞌ tre.
In queriꞌ xuban ja tatixel,
xujach ja herencia chique chi e caꞌiꞌ.
Ja tok xuban jun caꞌiꞌ kꞌij xchomarsaj riꞌ ja rcabal,
xumol ruchiꞌ nojel ja jachon tre.
Ja tok moltaj rmal cꞌacꞌariꞌ xumajel rubey be pa jun natlaj tinamit.
Ja tok xekaj chipan ja tinamit xumaj rsachic ja rpwok,
xuban xa nak ta ja cꞌo rgana chi nuban,
xa ma chꞌobol ta xuban tre rsachic.
Ja tok sachtaj rmal ja rpwok nojelal pi cꞌa jun nimlaj waꞌal ja bar cꞌo wiꞌ in rmalariꞌ ja tok majtaj rmal jun nimlaj waꞌal.
Cꞌacꞌariꞌ be xercanoj rsamaj ruqꞌuin jun achi ja cꞌo chilaꞌ chipan ja tinamit.
Ja cꞌa rachi arjaꞌ cꞌo jun rulew pa tak kꞌayis ja bar eryaꞌon wiꞌ juleꞌ ak,
triꞌ xutakel wiꞌ ja ralaꞌ chi quiyukꞌuxic ja ak.
Ja cꞌa ralaꞌ congana majtajnak rmal waꞌal hasta cꞌo rgana nutij queway ja ak.
Ni majun winak nyoꞌ ta rway.
Ja tok chꞌobtaj rmal ja rbanon quewaꞌ xbij kaj pa ranma riꞌ:
—Ja moso ja nesamaj ruqꞌuin ja nataꞌ e jaruꞌ la ja sobre queway pro ja ranin inmajtajnak rmal waꞌal.
Camic ninmeloj ruqꞌuin ja nataꞌ in quewaꞌ nenbij tre riꞌ:
—Nataꞌ,
ja xinban,
xinmacun chwach ja Dios in xinmakun chawach atat chakajaꞌ.
Ja camic ma yatal chi ta chwe chi xtabij chi ta chwe chi in acꞌajol,
quinacojoꞌ como jun amoso,
ninecheꞌ na tre,
neꞌ kaj ja ralaꞌ.
Cꞌacꞌariꞌ xumajto rubey,
melojto ruqꞌuin ja rtataꞌ.
Ja cꞌa tatixel xutzꞌat pon ja rcꞌajol penak pro cꞌa cꞌa nat cꞌopi wiꞌ.
Congana xpokonaj rwach,
cꞌamcꞌoj ranim be xercꞌuluꞌ,
xkꞌetej in xtzꞌubaj ruchiꞌ.
Ja cꞌa ralaꞌ xbij tre ja rtataꞌ:
—Nataꞌ,
ja xinban,
xinmacun chwach ja Dios in xinmacun chawach atat chakajaꞌ.
Ja camic ma yatal chi ta chwe chi xtabij chi ta chwe chi in acꞌajol,
neꞌ tre.
Pro ja cꞌa tatixel arjaꞌ xersiqꞌuij ja rmoso in quewaꞌ xbij chique riꞌ:
—Tewasajto ja tziak ja más na buena jariꞌ newekbej ja ncꞌajol.
In jun chic,
tecojoꞌ jun nopkꞌaꞌ chwirukꞌaꞌ in tecojoꞌ rxajab chakajaꞌ.
In jun chic,
tecꞌamaꞌto ja wacax ja más na chakꞌ chic in tepochꞌoꞌ.
Kabanaꞌ jun waꞌim,
kabanaꞌ jun nmakꞌij.
Queriꞌ ta cꞌa nkaban como camic xurkaji ja ncꞌajol ja rojer titzaki.
Ja xinchꞌob anin camnak chic pro cꞌa cꞌas na ek,
neꞌe ja tatixel.
Cꞌacꞌariꞌ quemaj rbanic ja nmakꞌij.
Ja cꞌa nabey winak arjaꞌ benak pa chenoj.
Ja tok melojto xajalal majaꞌn turkaji ja chi rochoch ja tok xcꞌaxaj pon chi cꞌo jun nimlaj quicotemal majtajnak rbanic.
Xsiqꞌuij pon jun moso:
—¿Nak cꞌa rbanic alaꞌ ja ncꞌwaxaj leꞌ?
neꞌ tre.
—Camic melojto ja rachakꞌ.
Ja cꞌa ratataꞌ arjaꞌ xutak rpochꞌic ja wacax ja más na chakꞌ chic.
Queriꞌ xuban como cꞌa cꞌas na ja rachakꞌ,
ti utz rwach xurkaji,
neꞌxi rmal ja moso.
Ja tok xcꞌaxaj ja tzij riꞌ congana yictaj ryewal rmal,
ni mchita wiꞌ rgana noc pa jay.
Rmalcꞌariꞌ tok xelto na ja rtataꞌ in xumaj rbochiꞌixic utzcꞌa chi noc pa jay.
Pro quewaꞌ xbij tre ja rtataꞌ riꞌ:
—Bien turkaj chawe chi anin qꞌuiylaj junaꞌ insamajnak awqꞌuin in chakajaꞌ mta ariꞌ ja maquita xinnimaj ja xabij chwe chi nban.
Pro atat ni mta wiꞌ ja rayaꞌon ta chwe ja nbanben ta jun nmakꞌij cuqꞌuin wamigo nixtacꞌa jun ti qꞌuisicꞌ ta.
Pro jalaꞌ jun acꞌajol leꞌ ja tok xurkaj waweꞌ rmal arjaꞌ xataklaꞌ rpochꞌic ja wacax ja más na chakꞌ chic pro makanaꞌ maquita xerqꞌuisaꞌ can ja ramebaꞌil cuqꞌuin itzel tak ixokiꞌ.
Queriꞌ xbij ja nabey winak tre ja rtataꞌ.
Ja cꞌa tatixel quewaꞌ xbij chic tre riꞌ:
—Ncꞌajol,
atat nij atcꞌo wiꞌ wqꞌuin,
awxin atat ja cꞌo wqꞌuin pro ni nojelal.
Pro ja camic mta moda ja maquita nkaban jun nmakꞌij,
mta moda ja maquita nokquicoti como camic xurkaji ja rachakꞌ leꞌ ja rojer titzaki.
Ja xinchꞌob anin camnak chic pro cꞌa cꞌas na ek,
neꞌe ja tatixel tre ja nabey winak.
Queriꞌ ja cꞌambal tzij ja xbij ja Jesús chique ja fariseo e cachbil ja maestro.